এই রিপোর্ট প্রকাশ্যে আসতেই বিড়ম্বনায় পুরনিগমের স্বাস্থ্য দপ্তরের কর্তারা। ইতিমধ্যেই এই এলাকায় ডেঙ্গির বলি হয়েছেন দু’জন। কেন এই পরিস্থিতি? দত্তাবাদের বাসিন্দাদের একাংশের অভিযোগ, এখন যে তৎপরতার সঙ্গে পুরনিগম কাজ করছে সেই তৎপরতা আগে দেখালে পরিস্থিতি আয়ত্তেই থাকত। স্থানীয় বাসিন্দা নিতাই বর বলেন, ‘দত্তাবাদের এমন অনেক ড্রেন রয়েছে যার মুখ খোলা, পুকুরগুলিতেও জঞ্জালে ভর্তি। যা মশার লার্ভার আঁতুড়ঘর।’ শুধু তাই নয়, বিদ্যাসাগর আইল্যান্ড থেকে দত্তাবাদ হয়ে যে রাস্তাটি বেরিয়ে গিয়েছে বাইপাসের দিকে, তার মধ্যস্থলের মিডিয়ান ডিভাইডার-সহ বিভিন্ন জায়গাতেও জমে রয়েছে আবর্জনার স্তূপ। যা ঠিকভাবে পরিষ্কার না হওয়ার কারণেই হয়ে উঠেছে মশার ড্রেন। গোদের উপর বিষফোঁড়া মেট্রো প্রকল্প। যার নির্মাণ সামগ্রী থেকে ভাঙা বাতিস্তম্ভের মধ্যেও গত কয়েকদিনের জমা জলে মশার লার্ভা জন্মেছে।